ኢትዮጵያ ለሶማሊያ ሠላም አስፈላጊውን እገዛ ታደርጋለች- ዶ/ር ቴዎድሮስ
ሚኒስትሩ ዶክተር ቴድሮስ አድሐኖም በሶማሊያ የተባበሩት መንግሥታት ድርጅት ዋና ፀሃፊ ልዩ መልዕክተኛ አምባሳደር ኒኮላስ ኬይ ጋር በተወያዩበት ወቅት እንደተናገሩት ኢትዮጵያ ከዚህ ቀደም እንደነበረው ሁሉ ለሶማሊያ ሠላም መጠናከር፣ ለአገሪቱ መረጋጋት በአጠቃላይ የተጀመረው የሠላም ጥረት የተሳካና ውጤታማ እንዲሆን የበኩሏን ታደርጋለች።ሚኒስትሩ ዶክተር ቴዎድሮስ በሶማሊያ በተለያዩ ቡድኖች መካከል ያሉትን ልዩነቶች ለመፍታት ኢትዮጵያ በመንግሥታቱ ድርጅት በኩል የተቀናጀ ጥረቷን ትቀጥላለችም ብለዋል።ውይይቱን የተከታተሉት የውጭ ጉዳይ ሚኒስቴር ቀል አቀባይ አምባሳደር ዲና ሙፍቲ ሁለቱ ባለሥልጣናት በሶማሊያ መረጋጋትና ሠላም ለማስፈን የሚደረገውን ጥረት በተሳካ መልኩ ገቢራዊ ማድረግ በሚቻልበት ሁኔታ ላይ በዝርዝር ውይይት ማድረጋቸውን ተናግረዋል።በሶማሊያ የተባበሩት መንግሥታት ድርጅት ዋና ጸሃፊ ልዩ መልእክተኛ አምባሳደር ኒኮላስ ኬይ በበኩላቸው ይህ ኃላፊነት የተቀበሉት በቅርቡ ቢሆንም በአገሪቱ ዘላቂ ሠላምና መረጋጋት እንዲሰፍን የበኩላቸውን እንደሚወጡ አረጋግጠዋል።ከውጭ ጉዳይ ሚኒስትር ዶክተር ቴድሮስ አድሓኖም ጋር በነበራቸው ቆይታም በአካባቢው ስላለው ተጨባጭ ሁኔታ ሰፊ ማብራራያ ማግኘታቸውን ተናግረዋል።በሶማሊያ ጉዳይ ላይ ኢትዮጵያን ከመሳሰሉ የአካባቢው ቁልፍ አገራት ጋር ተቀራርበው እንደሚሰሩም አምባሳደር ኒኮላስ ገልጸዋል።ልዩ ልኡኩ በቅርቡ የኢትዮጵያ አየር ኃይል ንብረት የሆነው አንቶኖቭ 12 ዕቃ ጫኝ አውሮፕላን በሶማሊያ መዲና ሞቃዲሾ አውሮፕላን ማረፊያ አቅራቢያ በገጠመው የመከስከስ አደጋ በተባበሩት መንግሥታት ድርጅት ስም የተሰማቸውን ሃዘን ገልጸዋል ሲለ ኢዜአ ዘግቧል። 